อุตุฯ ใต้ แจ้งเตือนระวังฝนตกหนักภาคใต้ คลื่นลมแรงบริเวณอ่าวไทย 25-29 พฤศจิกายน 2562
ศูนย์อุตุนิยมวิทยาภาคใต้ฝั่งตะวันออก แจ้งเตือนระวังฝนตกหนักภาคใต้ และคลื่นลมแรงบริเวณอ่าวไทย 25-29 พฤศจิกายน 2562 แนะประชาชนพื้นที่เสี่ยงระวังอันตรายจากปริมาณฝนสะสม ฝนตกหนัก และคลื่นลมแรง          นางสาวพะเยาว์ เมืองงาม ผู้อำนวยการศูนย์อุตุนิยมวิทยาภาคใต้ฝั่งตะวันออก กล่าวว่า กรมอุตุนิยมวิทยา ได้ออกประกาศเตือน เรื่อง "ฝนตกหนักภาคใต้และคลื่นลมแรงบริเวณอ่าวไทย" ในช่วงวันที่ 25-29 พฤศจิกายน 2562 ภาคใต้จะมีฝนเพิ่มมากขึ้น และฝนตกหนักหลายพื้นที่ โดยเฉพาะบริเวณตั้งแต่จังหวัดสุราษฎร์ธานีลงไป ขอให้ประชาชนระวังอันตรายจากปริมาณฝนสะสม ซึ่งอาจจะทำให้เกิดน้ำท่วมฉับพลัน น้ำป่าไหลหลากเกิดขึ้นได้ ส่วนคลื่นลมบริเวณอ่าวไทยจะมีกำลังแรง โดยมีคลื่นสูง 2-3 มตร ขอให้ประชาขนบริวณชายฝั่งภาคใต้ฝั่งตะวันออกระวังอันตรายจากคลื่นลมแรงที่พัดเข้าหาฝั่ง ชาวเรือควรเดินเรือด้วยความระมัดระวัง และเรือเล็กบริเวณอ่าวไทยควรงดออกจากฝั่งในระยะนี้          ทั้งนี้ เนื่องจากบริเวณความกดอากาศสูงกำลังแรงอีกระลอกหนึ่งจากประเทศจีนได้แผ่ลงมาปกคลุมประเทศจีนตอนใต้แล้ว คาดว่าจะเคลื่อนเข้ามาปกคลุมประเทศเวียดนาม และทะเลจีนใต้ในระยะต่อไป ทำให้มรสุมตะวันออกเฉียงเหนือที่พัดปกคลุมอ่าวไทยและภาคใต้จะมีกำลังแรงขึ้น จึงขอให้ประชาชนติดตามประกาศจากกรมอุตุนิยมวิทยา และสามารถติดตามข้อมูลที่เว็บไซต์กรมอุตุนิยมวิทยา www.tmd.go.th หรือเว็บไซต์ศูนย์อุตุนิยมวิทยาภาคใต้ฝั่งตะวันออก www.songkhla.tmd.go.th หรือสายด่วนพยากรณ์อากาศ 1182 ได้ตลอด 24 ชั่วโมง#อุตุฯ ใต้ แจ้งเตือนระวังฝนตกหนักภาคใต้ และคลื่นลมแรงบริเวณอ่าวไทย #สำนักข่าวกรมประชาสัมพันธ์ #NNT #ILOVETHAILAND